Drie lyfwagte vas oor onwettige wapensArgieffoto: SAPD, Facebook Die Valke in KwaZulu-Natal het drie lyfwagte in hegtenis geneem op aanklag van die onwettige besit van vuurwapens. Vuyo Mhaga, polisieminister Fikile Mbalula se woordvoerder, het Woensdag gesê die drie lyfwagte, onderskeidelik 29, 39 en 40 jaar oud, is lyfwagte vir Sphesihle Basil Zulu, die burgemeester vir die Mandeni-munisipaliteit in die iLembe-streek van KwaZulu-Natal. “Die drie lyfwagte is toevallig in diens van dieselfde veiligheidsmaatskappy as die twee lyfwagte van Bheki Ntuli, streeksekretaris van Ethekwini, van wie ŉ video geneem is waar hulle vuurwapens rondswaai,” het Mhaga gesê. Die Valke het op vier pistole, ŉ vuurwapen en ammunisie beslag gelê. Die vuurwapens sal vir ballistiese toeste gestuur word om seker te maak of dit met enige misdrywe in die land verbind kan word. Mbalula het die Valke vir die inhegtenisnemings geloof. “Ek het met Psira, die reguleringsowerheid vir die private veiligheidsbedryf, in verbinding getree aangesien ons nie veiligheidsmaatskappye kan hê wat mense in diens stel wat dink hulle is die wet nie. Ek soek antwoorde van Psira oor watter stappe hulle gaan volg teen die betrokke veiligheidsmaatskappy,” het Mbalula gesê. Die drie verdagtes sal na verwagting Woensdag in die Durban-landdroshof verskyn. Intussen is die twee mans wat in die opspraakwekkende video sigbaar is, geskors nadat die video vroeër in September aan die lig gekom het. Die mans hanteer vuurwapens, waaronder ŉ AK47-aanvalsgeweer, en maak dreigemente. Mhaga het aan Maroela Media gesê die twee mans is nog nie in hegtenis geneem nie, maar die ondersoek oor die voorval duur voort. ‘n Skermgreep uit die video wat aan die lig gekom het.